CELEX: 32016D1195
Language: el
Date: 2016-07-04 00:00:00
Title: Εκτελεστική απόφαση (ΕΕ) 2016/1195 της Επιτροπής, της 4ης Ιουλίου 2016, σχετικά με την εξαίρεση των υπηρεσιών ταχυμεταφοράς και άλλων υπηρεσιών του τομέα των ταχυδρομείων στην Πολωνία από την εφαρμογή της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ [κοινοποιηθείσα υπό τον αριθμό C(2016) 3986] (Κείμενο που παρουσιάζει ενδιαφέρον για τον ΕΟΧ)

22.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 197/4
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1195 ΤΗΣ ΕΠΙΤΡΟΠΉΣ
   της 4ης Ιουλίου 2016
   σχετικά με την εξαίρεση των υπηρεσιών ταχυμεταφοράς και άλλων υπηρεσιών του τομέα των ταχυδρομείων στην Πολωνία από την εφαρμογή της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ
   
      
         [κοινοποιηθείσα υπό τον αριθμό C(2016) 3986]
      
   
   (Το κείμενο στην πολωνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/25/ΕΕ του Ευρωπαϊκού Κοινοβουλίου και του Συμβούλιου, της 26ης Φεβρουαρίου 2014, σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (1), και ιδίως τα άρθρα 34 και 35,
   Έχοντας υπόψη το αίτημα που υπέβαλε ο πρόεδρος της υπηρεσίας ηλεκτρονικών επικοινωνιών εξ ονόματος της Poczta Polska SA με επιστολή που ελήφθη στις 2 Φεβρουαρίου 2016,
   Εκτιμώντας τα ακόλουθα:
   I.   ΠΡΑΓΜΑΤΙΚΑ ΠΕΡΙΣΤΑΤΙΚΑ
   
   
               (1)
            
            
               Στις 2 Φεβρουαρίου 2016 η Ευρωπαϊκή Επιτροπή έλαβε ταχυδρομικώς επίσημο αίτημα του προέδρου της υπηρεσίας ηλεκτρονικών επικοινωνιών εξ ονόματος της Poczta Polska SA (στο εξής «ο αιτών») σύμφωνα με το άρθρο 35 παράγραφος 1 της οδηγίας 2014/25/ΕΕ. Το αίτημα συνοδευόταν από γνωμοδότηση του προέδρου της υπηρεσίας ηλεκτρονικών επικοινωνιών, σύμφωνα με την οποία οι αναφερόμενες υπηρεσίες πληρούσαν τους όρους που δικαιολογούν την εξαίρεσή τους βάσει του άρθρου 34 της οδηγίας 2014/25/ΕΕ. Η Επιτροπή θεωρεί ότι η γνωμοδότηση αυτή δεν μπορεί να χαρακτηριστεί ως αιτιολογημένη και τεκμηριωμένη θέση κατά την έννοια του άρθρου 35 παράγραφος 2 της οδηγίας 2014/25/ΕΕ, δεδομένου ότι απλώς δηλώνεται ότι πληρούνται οι προαναφερόμενοι όροι, χωρίς να παρέχεται κανένα επιχείρημα προς στήριξη του ισχυρισμού αυτού. Σε συνέχεια του αιτήματος ζητήθηκε από την Επιτροπή να βεβαιώσει ότι οι διατάξεις της οδηγίας 2014/25/ΕΕ και οι διαδικασίες για τις δημόσιες προμήθειες που προβλέπονται στην εν λόγω οδηγία δεν εφαρμόζονται για τις υπηρεσίες ταχυμεταφοράς και για άλλες υπηρεσίες πλην των ταχυδρομικών υπηρεσιών στην Πολωνία.
            
         
               (2)
            
            
               Το αίτημα υποβλήθηκε από την αρμόδια αρχή, δηλαδή τον πρόεδρο της υπηρεσίας ηλεκτρονικών επικοινωνιών, σύμφωνα με το άρθρο 138στ του νόμου για τις δημόσιες συμβάσεις (2), έπειτα από αίτημα που υπέβαλε η Poczta Polska SA ως αναθέτουσα αρχή, με έδρα στη Βαρσοβία, και εγκρίθηκε από τον πρόεδρο της υπηρεσίας ανταγωνισμού και προστασίας των καταναλωτών (UOKiK) και τον πρόεδρο της υπηρεσίας δημόσιων συμβάσεων (UZP).
            
         
               (3)
            
            
               Η Επιτροπή ζήτησε με ηλεκτρονικό ταχυδρομείο συμπληρωματικές πληροφορίες στις 19 Φεβρουαρίου 2016. Οι εν λόγω πληροφορίες υποβλήθηκαν από την υπηρεσία ηλεκτρονικών επικοινωνιών μέσω ηλεκτρονικού ταχυδρομείου στις 26 Φεβρουαρίου 2016, εντός της προθεσμίας που είχε οριστεί από την Επιτροπή.
            
         
               (4)
            
            
               Σύμφωνα με το σημείο 1 του παραρτήματος IV της οδηγίας 2014/25/ΕΕ, η Επιτροπή διαθέτει 105 εργάσιμες ημέρες για να εκδώσει την εν λόγω απόφαση. Η προθεσμία λήγει στις 7 Ιουλίου 2016.
            
         ΙΙ.   ΝΟΜΙΚΟ ΠΛΑΙΣΙΟ
   
   
               (5)
            
            
               Σύμφωνα με το άρθρο 34 της οδηγίας 2014/25/ΕΕ, οι συμβάσεις που προορίζονται να επιτρέψουν την άσκηση δραστηριότητας οριζόμενης στα άρθρα 8 έως 14 της εν λόγω οδηγίας δεν υπόκεινται στην εν λόγω οδηγία εάν η δραστηριότητα, στο κράτος μέλος όπου ασκείται, είναι απευθείας εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη. Η άμεση έκθεση στον ανταγωνισμό αξιολογείται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του οικείου τομέα. Η πρόσβαση σε μια αγορά θεωρείται ότι δεν περιορίζεται εάν το κράτος μέλος έχει ενσωματώσει και εφαρμόσει τη νομοθεσία της Ένωσης όσον αφορά το άνοιγμα της σχετικής αγοράς όπως παρατίθεται στο παράρτημα III της οδηγίας 2014/25/ΕΕ. Σύμφωνα με το τμήμα ΣΤ του εν λόγω παραρτήματος, η οδηγία 97/67/ΕΚ του Ευρωπαϊκού Κοινοβουλίου και του Συμβουλίου (3) (εφεξής «οδηγία για τις ταχυδρομικές υπηρεσίες») (όπως τροποποιήθηκε με την οδηγία 2002/39/ΕΚ του Ευρωπαϊκού Κοινοβουλίου και του Συμβουλίου (4) και την οδηγία 2008/6/ΕΚ του Ευρωπαϊκού Κοινοβουλίου και του Συμβουλίου (5)) συνιστά τη σχετική νομοθεσία της Ένωσης όσον αφορά το άνοιγμα των αγορών ταχυδρομικών υπηρεσιών.
            
         
               (6)
            
            
               Η Πολωνία έθεσε σε εφαρμογή την οδηγία για τις ταχυδρομικές υπηρεσίες με τον νόμο της 23ης Νοεμβρίου 2012 για τις ταχυδρομικές υπηρεσίες (6), ο οποίος άρχισε να ισχύει την 1η Ιανουαρίου 2013 όσον αφορά τις υπηρεσίες για τη συλλογή, τη διαλογή, τη μεταφορά και τη διανομή των ταχυδρομικών αντικειμένων ταχυμεταφοράς και τις υπηρεσίες για ταχυδρομικά αντικείμενα χωρίς ονομαστικό παραλήπτη. Για τις υπηρεσίες αυτές η Πολωνία έχει επιτύχει επαρκή βαθμό ανοίγματος της αγοράς και θα πρέπει να θεωρείται ότι η πρόσβαση στην αγορά δεν είναι περιορισμένη σύμφωνα με το άρθρο 34 της οδηγίας 2014/25/ΕΕ.
            
         
               (7)
            
            
               Μπορεί επίσης να παρατηρηθεί ότι για καμία από τις υπηρεσίες για τις οποίες υποβλήθηκε το εν λόγω αίτημα δεν ίσχυε νόμιμο μονοπώλιο στο παρελθόν. Μόνον οι ταχυδρομικές υπηρεσίες που ορίζονται στο άρθρο 7 της οδηγίας 97/67/ΕΚ όπως τροποποιήθηκε από την οδηγία 2002/39/ΕΚ και την οδηγία 2008/6/ΕΚ προορίζονται για τους καθορισμένους φορείς παροχής καθολικής υπηρεσίας. Με την εφαρμογή της οδηγίας 2008/6/ΕΚ όλα τα κράτη μέλη, περιλαμβανομένης της Πολωνίας, ελευθέρωσαν πλήρως τις ταχυδρομικές αγορές τους και, με εξαίρεση τις υπηρεσίες σύμφωνα με το άρθρο 8 της ανωτέρω οδηγίας, οι ταχυδρομικές υπηρεσίες δεν θα πρέπει να υπόκεινται σε νόμιμο μονοπώλιο.
            
         
               (8)
            
            
               Το αίτημα καλύπτει δραστηριότητες που αφορούν την παροχή ταχυδρομικών υπηρεσιών και άλλων υπηρεσιών πλην των ταχυδρομικών, υπό τον όρο ότι οι υπηρεσίες αυτές παρέχονται από οντότητα η οποία παρέχει επίσης ταχυδρομικές υπηρεσίες που αναφέρονται ως συναφείς βάσει της οδηγίας 2004/17/ΕΕ του Ευρωπαϊκού Κοινοβουλίου και του Συμβουλίου (7), η οποία αποτελεί τη νομική βάση επί της οποίας στηρίχθηκε το αίτημα. Οι υπηρεσίες αυτές είναι:
               
                           1)
                        
                        
                           συλλογή, διαλογή, μεταφορά και διανομή ταχυδρομικών αντικειμένων ταχυμεταφοράς,
                        
                     
                           2)
                        
                        
                           υπηρεσίες εκτύπωσης και συσκευασίας,
                        
                     
                           3)
                        
                        
                           υπηρεσίες σχετικές με ταχυδρομικά αντικείμενα χωρίς ονομαστικό παραλήπτη,
                        
                     
                           4)
                        
                        
                           υπηρεσίες σε σχέση με διεθνείς εντολές πληρωμής,
                        
                     
                           5)
                        
                        
                           υπηρεσίες σε σχέση με πληρωμές σε τραπεζικό λογαριασμό,
                        
                     
                           6)
                        
                        
                           υπηρεσίες ανταλλακτηρίων συναλλάγματος,
                        
                     
                           7)
                        
                        
                           υπηρεσίες διαμεσολάβησης σχετικά με την καταβολή συνταξιοδοτικών παροχών,
                        
                     
                           8)
                        
                        
                           υπηρεσίες σχετικά με την πώληση τραπεζικών προϊόντων,
                        
                     
                           9)
                        
                        
                           υπηρεσίες σχετικά με την πώληση ασφαλιστικών προϊόντων,
                        
                     
                           10)
                        
                        
                           υπηρεσίες σχετικά με αναλήψεις μετρητών μέσω κάρτας πληρωμής,
                        
                     
                           11)
                        
                        
                           υπηρεσίες διαχείρισης μετρητών,
                        
                     
                           12)
                        
                        
                           υπηρεσίες σχετικά με οδικές εμπορευματικές μεταφορές,
                        
                     
                           13)
                        
                        
                           υπηρεσίες αποθήκευσης.
                        
                     
         
               (9)
            
            
               Μεταξύ των υπηρεσιών, εκτός από τις ταχυδρομικές υπηρεσίες, που καλύπτονται από το αίτημα, πρέπει να σημειωθεί ότι οι υπηρεσίες που αναφέρονται από το σημείο 4 έως το σημείο 13 της προηγούμενης αιτιολογικής σκέψης, παρά το ότι περιλαμβάνονται στο πεδίο εφαρμογής της οδηγίας 2004/17/ΕΚ, δεν καλύπτονται από την οδηγία 2014/25/ΕΕ. Για τις υπηρεσίες αυτές, ο νομοθέτης έχει ήδη εξετάσει την κατάσταση του ανταγωνισμού και διαπίστωσε ότι είναι τέτοια ώστε οι ρυθμίσεις της μεταγενέστερης οδηγίας να μην είναι πλέον αναγκαίες όσον αφορά τις συναφθείσες δημόσιες συμβάσεις για τη συνέχιση των δραστηριοτήτων αυτών που έχουν, ως εκ τούτου, εξαιρεθεί από το πεδίο εφαρμογής της.
            
         
               (10)
            
            
               Η άμεση έκθεση στον ανταγωνισμό σε συγκεκριμένη αγορά εκτιμάται βάσει διαφόρων κριτηρίων, κανένα από τα οποία δεν είναι, από μόνο του, αποφασιστικής σημασίας. Σχετικά με τις αγορές τις οποίες καλύπτει το αίτημα, το μερίδιο αγοράς των κυριότερων παικτών σε δεδομένη αγορά αποτελεί ένα κριτήριο που θα πρέπει να λαμβάνεται υπόψη. Τέλος, μπορεί να είναι επίσης συναφές το ζήτημα των πιθανών εμποδίων για την είσοδο στην αγορά. Δεδομένου ότι για τις διάφορες δραστηριότητες που καλύπτονται από το αίτημα οι συνθήκες ποικίλλουν, η εξέταση της κατάστασης του ανταγωνισμού θα πρέπει να λαμβάνει υπόψη τις διάφορες καταστάσεις που επικρατούν στις διάφορες αγορές.
            
         
               (11)
            
            
               Η παρούσα απόφαση εκδίδεται υπό την επιφύλαξη των κανόνων περί ανταγωνισμού. Συγκεκριμένα, τα κριτήρια και η μεθοδολογία που χρησιμοποιούνται για την εκτίμηση της άμεσης έκθεσης στον ανταγωνισμό βάσει του άρθρου 35 της οδηγίας 2014/25/ΕΕ, δεν είναι κατ' ανάγκη ίδια με εκείνα που χρησιμοποιούνται για τη διενέργεια εκτίμησης βάσει του άρθρου 101 ή του άρθρου 102 της Συνθήκης ή του κανονισμού (ΕΚ) αριθ. 139/2004 του Συμβουλίου (8).
            
         ΙΙΙ.   ΕΚΤΙΜΗΣΗ
   
   
               (12)
            
            
               Ο αιτών, η Poczta Polska SA, αποτελεί αναθέτοντα φορέα κατά την έννοια του αναθέτοντος φορέα του άρθρου 4 παράγραφος 1 στοιχείο α) της οδηγίας 2014/25/ΕΕ, ο οποίος δραστηριοποιείται στον τομέα των ταχυδρομικών υπηρεσιών που αναφέρονται στο άρθρο 13 της οδηγίας 2014/25/ΕΕ.
            
         
               (13)
            
            
               Οι επιχειρήσεις που συνδέονται με τον αναθέτοντα φορέα οι οποίες ζήτησαν από τον αιτούντα να υποβάλει το εν λόγω αίτημα και οι οποίες ασκούν τη δραστηριότητα που αποτελεί τη βάση του αιτήματος, είναι οι ακόλουθες επιχειρήσεις: Pocztowe Towarzystwo Ubezpieczeń Wzajemnych, Pocztowa Agencja Usług Finansowych SA, Pocztylion-Arka Powszechne Towarzystwo Emerytalne SA, Bank Pocztowy S.A.
            
         
               (14)
            
            
               Για τους σκοπούς της εκτίμησης, οι σχετικές δραστηριότητες είναι οι εξής:
               
                           α)
                        
                        
                           οι υπηρεσίες συλλογής, διαλογής, μεταφοράς και διανομής ταχυδρομικών αντικειμένων ταχυμεταφοράς·
                        
                     
                           β)
                        
                        
                           υπηρεσίες σχετικές με ταχυδρομικά αντικείμενα χωρίς ονομαστικό παραλήπτη·
                        
                     
                           γ)
                        
                        
                           υπηρεσίες εκτύπωσης και συσκευασίας.
                        
                     
         
      Υπηρεσίες συλλογής, διαλογής, μεταφοράς και διανομής ταχυδρομικών αντικειμένων ταχυμεταφοράς
   
   
               (15)
            
            
               Η Επιτροπή έχει υποστηρίξει, σε προηγούμενες αποφάσεις, ότι η αγορά υπηρεσιών διανομής ταχυδρομείου μπορεί να χωριστεί σε βασικές ταχυδρομικές υπηρεσίες και σε υπηρεσίες κατεπείγουσας παράδοσης ή ταχυμεταφοράς (9). Εκτός από την ταχύτερη και πιο αξιόπιστη συλλογή, μεταφορά και διανομή των ταχυδρομικών αντικειμένων, μια υπηρεσία κατεπείγουσας παράδοσης αλληλογραφίας χαρακτηρίζεται από την παροχή συμπληρωματικών υπηρεσιών, όπως η εγγύηση παράδοσης μέχρι μια ορισμένη ημερομηνία, η παράδοση στον παραλήπτη αυτοπροσώπως ή η παρακολούθηση και ο εντοπισμός των ταχυδρομικών αντικειμένων σε ολόκληρη τη διαδικασία της διανομής. Ο ορισμός που προτείνεται από τον αιτούντα συνάδει με τις προηγούμενες αποφάσεις της Επιτροπής. Για τους σκοπούς της παρούσας απόφασης και υπό την επιφύλαξη της νομοθεσίας περί ανταγωνισμού, ως σχετική αγορά προϊόντων ορίζεται η διανομή ταχυδρομικών αντικειμένων ταχυμεταφοράς.
            
         
               (16)
            
            
               Όσον αφορά τη γεωγραφική αγορά, στις προηγούμενες αποφάσεις της η Επιτροπή θεώρησε ότι οι αγορές για τις ταχυδρομικές υπηρεσίες, που θα μπορούσαν να περιλαμβάνουν μικρότερες αγορές (π.χ. υπηρεσιών επιστολικού ταχυδρομείου· υπηρεσιών παράδοσης μικροδεμάτων), κατά τα φαινόμενα έχουν εθνική διάσταση (10). Περαιτέρω, η Επιτροπή θεώρησε επίσης ότι, για παράδειγμα, η αγορά των διεθνών υπηρεσιών παράδοσης μικροδεμάτων είχε εθνική διάσταση (11). Ο ορισμός που προτείνεται από τον αιτούντα συνάδει με τις προηγούμενες αποφάσεις της Επιτροπής. Δεδομένου ότι δεν υπάρχουν λόγοι για να υποτεθεί ότι το πεδίο της αγοράς είναι ευρύτερο ή πιο περιορισμένο, για τους σκοπούς της παρούσας απόφασης, και υπό την επιφύλαξη της νομοθεσίας περί ανταγωνισμού, η γεωγραφική αγορά για υπηρεσίες ταχυμεταφορών έχει εθνική διάσταση.
            
         
               (17)
            
            
               Όσον αφορά την εκτίμηση του κατά πόσον η δραστηριότητα είναι άμεσα εκτεθειμένη στον ανταγωνισμό, βάσει των πληροφοριών που παρέσχε ο αιτών και από την εξέταση της τελευταίας έκθεσης για τις ταχυδρομικές αγορές στην Πολωνία (12), μπορεί να διευκρινιστεί ότι υπάρχουν πολλές επιχειρήσεις που δραστηριοποιούνται στην αγορά των υπηρεσιών κατεπείγουσας παράδοσης και ταχυμεταφοράς, στις οποίες περιλαμβάνονται θυγατρικές όλων των μεγάλων παρόχων ολοκληρωμένων υπηρεσιών (π.χ. UPS· DHL· FedEx), θυγατρικές εθνικών ταχυδρομικών οργανισμών που δραστηριοποιούνται σε αυτό το τμήμα της αγοράς ταχυδρομικών υπηρεσιών (π.χ. DPD· GLS) και εθνικοί πάροχοι (π.χ. ΙnΡοst· K-ΕΧ). Σύμφωνα με τις διαθέσιμες πληροφορίες (13), το μερίδιο αγοράς της Poczta Polska σ' αυτό το τμήμα της αγοράς ήταν σχεδόν 12 % όσον αφορά τον όγκο και 9 % όσον αφορά τον κύκλο εργασιών το 2014, σε σύγκριση με σχεδόν 3 % όσον αφορά τον όγκο και 5 % όσον αφορά τον κύκλο εργασιών το 2013.
            
         
               (18)
            
            
               Τα μερίδια αγοράς των ανταγωνιστών της Poczta Polska SA φαίνεται να είναι υψηλότερα ή παρεμφερή με εκείνα της Poczta Polska SA. Τα μερίδια αγοράς των μεγαλύτερων ανταγωνιστών από την άποψη του κύκλου εργασιών είναι, αντίστοιχα, τα εξής: […] [… %] το 2013 και […] το 2014· […] [… %] το 2013 και [… %] το 2014· […] [… %] το 2013 και [… %] το 2014· […] [… %] το 2013, [… %] το 2014· […] [… %] το 2013 και [… %] το 2014 (14).
            
         
               (19)
            
            
               Για τους σκοπούς της παρούσας απόφασης και υπό την επιφύλαξη της νομοθεσίας περί ανταγωνισμού, οι παράγοντες που αναφέρονται στις αιτιολογικές σκέψεις 15 έως 18 θα πρέπει να θεωρηθούν ως ένδειξη της έκθεσης των εν λόγω δραστηριοτήτων στον ανταγωνισμό στην Πολωνία. Κατά συνέπεια, εφόσον πληρούνται οι όροι που καθορίζονται στο άρθρο 34 της οδηγίας 2014/25/ΕΕ, θα πρέπει να διευκρινιστεί ότι η οδηγία 2014/25/ΕΕ δεν εφαρμόζεται στις συμβάσεις που έχουν σκοπό να καταστήσουν δυνατή την άσκηση των εν λόγω δραστηριοτήτων στην Πολωνία.
            
         
      Υπηρεσίες ταχυδρομείου χωρίς ονομαστικό παραλήπτη
   
   
               (20)
            
            
               Οι διαφημιστικές αποστολές χωρίς ονομαστικό παραλήπτη χαρακτηρίζονται από την έλλειψη συγκεκριμένης διεύθυνσης προορισμού με την οποία να ταυτοποιείται ο τελικός παραλήπτης προσωπικά. Είναι μη ζητηθείσα ταχυδρομική αποστολή διαφημιστικού υλικού, που πληροί ορισμένα κριτήρια, όπως: ομοιόμορφο βάρος, σχήμα, περιεχόμενο και παρουσίαση για διανομή σε μια ομάδα παραληπτών.
            
         
               (21)
            
            
               Η Επιτροπή έχει υποστηρίξει, σε προηγούμενες αποφάσεις, ότι η αγορά υπηρεσιών διανομής ταχυδρομείου μπορεί να χωριστεί σε ταχυδρομικές αγορές με ονομαστικό παραλήπτη και ταχυδρομικές αγορές χωρίς ονομαστικό παραλήπτη (15).
            
         
               (22)
            
            
               Βάσει των πληροφοριών που παρασχέθηκαν από την UKE και λαμβανομένης υπόψη της τρέχουσας πρακτικής της Επιτροπής, για τους σκοπούς της παρούσας απόφασης και υπό την επιφύλαξη της νομοθεσίας περί ανταγωνισμού, η σχετική αγορά προϊόντων θα μπορούσε να οριστεί ως υπηρεσίες συναφείς με τη διανομή ταχυδρομικών αντικειμένων χωρίς ονομαστικό παραλήπτη.
            
         
               (23)
            
            
               Σύμφωνα με την προηγούμενη πρακτική της Επιτροπής, η γεωγραφική διανομή ταχυδρομείου χωρίς ονομαστικό παραλήπτη περιορίζεται καταρχήν σε εθνικό επίπεδο, δεδομένου ότι τα δίκτυα διανομής είναι οργανωμένα σε εθνικό επίπεδο, ότι είναι πιθανό να υπάρχουν διαφορές στις τιμές μεταξύ των διαφόρων κρατών μελών και ότι τα περισσότερα ταχυδρομικά αντικείμενα χωρίς ονομαστικό παραλήπτη είναι διαφημιστικό υλικό, για το οποίο η γλώσσα είναι σημαντικός παράγοντας που καθορίζει το στοχευόμενο κοινό (τους παραλήπτες). Ο ορισμός που προτείνεται από τον αιτούντα συνάδει με τις προηγούμενες αποφάσεις της Επιτροπής. Δεδομένου ότι δεν υπάρχουν λόγοι για να υποτεθεί ότι το πεδίο της αγοράς είναι ευρύτερο ή πιο περιορισμένο, για τους σκοπούς της παρούσας απόφασης, και υπό την επιφύλαξη της νομοθεσίας περί ανταγωνισμού, η γεωγραφική αγορά για τις υπηρεσίες ταχυδρομικών αντικειμένων χωρίς ονομαστικό παραλήπτη είναι εθνικής εμβέλειας.
            
         
               (24)
            
            
               Τα μερίδια αγοράς των ανταγωνιστών της Poczta Polska SA, κατά τα φαινόμενα, είναι υψηλότερα ή παρεμφερή με εκείνα της Poczta Polska SA. Τα μερίδια αγοράς των μεγαλύτερων ανταγωνιστών από την άποψη του κύκλου εργασιών είναι, αντίστοιχα, τα εξής: […] για κύκλο εργασιών [… %] το 2013, σε [… %] το 2014· […] [… %] το 2013, [… %] το 2014· […] [… %] το 2013, [… %] το 2014. Το μερίδιο αγοράς της Poczta Polska SA ήταν χαμηλό σε σύγκριση με το μερίδιο των ανταγωνιστών της και ανερχόταν σε 6,2 % όσον αφορά τον όγκο και σε 13,94 % όσον αφορά τον κύκλο εργασιών το 2014 (16).
            
         
               (25)
            
            
               Με βάση τις πληροφορίες που περιείχε το αίτημα και λαμβανομένης υπόψη της έκθεσης της UKE για το 2014, φαίνεται ότι υπάρχουν αρκετοί ανταγωνιστές της Poczta Polska στην αγορά αυτή. Με δεδομένο το σταθερό μερίδιο αγοράς της εταιρείας το 2013 και το 2014, καθώς και το γεγονός ότι δεν υπάρχει σχεδόν κανένα εμπόδιο για την είσοδο σε αυτή την αγορά, μπορεί να θεωρηθεί με κάποια βεβαιότητα ότι η Poczta Polska είναι επί του παρόντος εκτεθειμένη σε άμεσο ανταγωνισμό και ότι θα αντιμετωπίσει ανταγωνιστικές πιέσεις και στο εγγύς μέλλον.
            
         
               (26)
            
            
               Για τους σκοπούς της παρούσας απόφασης και υπό την επιφύλαξη της νομοθεσίας περί ανταγωνισμού, οι παράγοντες που αναφέρονται στις αιτιολογικές σκέψεις 20 έως 25 θα πρέπει να θεωρηθούν ως ένδειξη της έκθεσης των εν λόγω δραστηριοτήτων στον ανταγωνισμό στην Πολωνία. Κατά συνέπεια, εφόσον πληρούνται οι όροι που καθορίζονται στο άρθρο 34 της οδηγίας 2014/25/ΕΕ, θα πρέπει να διευκρινιστεί ότι η οδηγία 2014/25/ΕΕ δεν εφαρμόζεται στις συμβάσεις που έχουν σκοπό να καταστήσουν δυνατή την άσκηση των εν λόγω δραστηριοτήτων στην Πολωνία.
            
         
      Υπηρεσίες εκτύπωσης και συσκευασίας
   
   
               (27)
            
            
               Οι υπηρεσίες εκτύπωσης και συσκευασίας προσφέρονται ως δέσμη υπηρεσιών για μαζική διανομή, που συνιστά κοινή πρακτική όσον αφορά τη μαζική αλληλογραφία. Η δέσμη περιλαμβάνει, μεταξύ άλλων, παραλαβή εγγράφων, εκτύπωση, δίπλωμα και τοποθέτηση σε φακέλους, συσκευασία.
            
         
               (28)
            
            
               Για να αυξηθεί η οικονομική απόδοση, οι εταιρείες αναθέτουν συχνά αυτές τις εσωτερικές διαδικασίες σε εξωτερικούς φορείς.
            
         
               (29)
            
            
               Βάσει των πληροφοριών που παρασχέθηκαν από την UKE και λαμβανομένης υπόψη της τρέχουσας πρακτικής της Επιτροπής (17), για τους σκοπούς της παρούσας απόφασης, και υπό την επιφύλαξη της νομοθεσίας περί ανταγωνισμού, η σχετική αγορά προϊόντων ορίζεται ως οι υπηρεσίες που συνδέονται με την εκτύπωση και συσκευασία των ταχυδρομικών αντικειμένων.
            
         
               (30)
            
            
               Σύμφωνα με προηγούμενες αποφάσεις της Επιτροπής, η αγορά διανομής για την εκτύπωση και τη συσκευασία είναι καταρχήν εθνική. Πρώτον, οι εκτυπωτικές εγκαταστάσεις είναι οργανωμένες σε εθνικό επίπεδο, αν και μπορεί να υπάρξει περίπτωση διεξαγωγής ορισμένων δραστηριοτήτων εκτύπωσης εκτός της εθνικής επικράτειας. Δεύτερον, υπάρχουν διαφορές μεταξύ των τιμών στα διάφορα κράτη μέλη. Τρίτον, οι περισσότερες από αυτές τις υπηρεσίες παρέχονται σε δυνητικούς ή πραγματικούς εθνικούς αποστολείς με σκοπό να βελτιστοποιηθούν οι εσωτερικές τους διαδικασίες και να μειωθεί το κόστος τους.
            
         
               (31)
            
            
               Ο ορισμός που προτείνεται από τον αιτούντα συνάδει με τις προηγούμενες αποφάσεις της Επιτροπής. Δεδομένου ότι δεν υπάρχουν λόγοι για να υποτεθεί ότι το πεδίο της αγοράς είναι ευρύτερο ή πιο περιορισμένο, για τους σκοπούς της παρούσας απόφασης, και υπό την επιφύλαξη της νομοθεσίας περί ανταγωνισμού, η γεωγραφική αγορά για τις υπηρεσίες εκτύπωσης και συσκευασίας είναι εθνικής εμβέλειας.
            
         
               (32)
            
            
               Το μερίδιο αγοράς της Poczta Polska SA είναι πολύ χαμηλό και ανερχόταν μόλις σε 1,17 %] το 2014 (18).
            
         
               (33)
            
            
               Τα μερίδια αγοράς των ανταγωνιστών της Poczta Polska SA είναι σημαντικά υψηλότερα. Τα μερίδια αγοράς των μεγαλύτερων παικτών από την άποψη του κύκλου εργασιών είναι τα εξής: Emerson Polska sp. z o.o. S.K.A. 28,4 % το 2013 και 24,6 % το 2014· Unizeto Technologies SA 21,2 % το 2013 και 21,0 % το 2014· Inforsys SA 17,8 % το 2013 και 20,7 % το 2014 (19).
            
         
               (34)
            
            
               Με βάση τις πληροφορίες που περιείχε το αίτημα και λαμβανομένης υπόψη την έκθεσης της UKE για το 2014, μπορεί να συναχθεί το συμπέρασμα ότι η Poczta Polska SA είναι επί του παρόντος εκτεθειμένη σε άμεσο ανταγωνισμό και θα αντιμετωπίσει ανταγωνιστικές πιέσεις και στο εγγύς μέλλον.
            
         
               (35)
            
            
               Για τους σκοπούς της παρούσας απόφασης και υπό την επιφύλαξη της νομοθεσίας περί ανταγωνισμού, οι παράγοντες που αναφέρονται στις αιτιολογικές σκέψεις 27 έως 34 θα πρέπει να θεωρηθούν ως ένδειξη της έκθεσης των εν λόγω δραστηριοτήτων στον ανταγωνισμό στην Πολωνία. Κατά συνέπεια, εφόσον πληρούνται οι όροι που καθορίζονται στο άρθρο 34 της οδηγίας 2014/25/ΕΕ, θα πρέπει να διευκρινιστεί ότι η οδηγία 2014/25/ΕΕ δεν εφαρμόζεται στις συμβάσεις που έχουν σκοπό να καταστήσουν δυνατή την άσκηση των εν λόγω δραστηριοτήτων στην Πολωνία.
            
         IV.   ΣΥΜΠΕΡΑΣΜΑ
   
   
               (36)
            
            
               Λαμβανόμενων υπόψη των παραγόντων οι οποίοι εξετάζονται στις αιτιολογικές σκέψεις 3 έως 35, θα πρέπει να θεωρηθεί ότι ο όρος της άμεσης έκθεσης στον ανταγωνισμό, που ορίζεται στο άρθρο 34 της οδηγίας 2014/25/ΕΕ, πληρούται στην Πολωνία, όσον αφορά τις ακόλουθες υπηρεσίες:
               
                           α)
                        
                        
                           συλλογή, διαλογή, μεταφορά και διανομή ταχυδρομικών αντικειμένων ταχυμεταφοράς·
                        
                     
                           β)
                        
                        
                           ταχυδρομικά αντικείμενα χωρίς ονομαστικό παραλήπτη·
                        
                     
                           γ)
                        
                        
                           υπηρεσίες εκτύπωσης και συσκευασίας.
                        
                     
         
               (37)
            
            
               Εφόσον θεωρείται ότι πληρούται ο όρος της χωρίς περιορισμό πρόσβασης στην αγορά, η οδηγία 2014/25/ΕΕ δεν θα πρέπει να εφαρμόζεται όταν οι αναθέτουσες οντότητες συνάπτουν συμβάσεις που έχουν σκοπό να επιτρέψουν την παροχή υπηρεσιών συλλογής, διαλογής, μεταφοράς και διανομής ταχυδρομικών αντικειμένων ταχυμεταφοράς, υπηρεσιών εκτύπωσης και συσκευασίας, υπηρεσιών διανομής ταχυδρομικών αντικειμένων χωρίς ονομαστικό παραλήπτη στην Πολωνία, ούτε όταν προκηρύσσονται διαγωνισμοί μελετών για την άσκηση των εν λόγω δραστηριοτήτων σε αυτή τη γεωγραφική περιοχή.
            
         
               (38)
            
            
               Όπως προκύπτει από τις πληροφορίες που διαβίβασε ο αιτών και από την έκθεση της UKE για το 2014, η παρούσα απόφαση βασίζεται στη νομική και πραγματική κατάσταση από τις 2 Φεβρουαρίου 2016 έως τις 23 Μαρτίου 2016. Είναι δυνατό να αναθεωρηθεί εάν, λόγω σημαντικών μεταβολών στη νομική ή στην πραγματική κατάσταση, δεν πληρούνται πλέον οι όροι για τη δυνατότητα εφαρμογής του άρθρου 34 της οδηγίας 2014/25/ΕΕ.
            
         
               (39)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής για τις δημόσιες συμβάσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η οδηγία 2014/25/ΕΕ δεν εφαρμόζεται στις συμβάσεις τις οποίες συνάπτουν οι αναθέτουσες οντότητες και οι οποίες έχουν σκοπό να επιτρέψουν την παροχή των ακόλουθων υπηρεσιών στην Πολωνία:
   
               α)
            
            
               συλλογή, διαλογή, μεταφορά και διανομή ταχυδρομικών αντικειμένων ταχυμεταφοράς·
            
         
               β)
            
            
               διανομή ταχυδρομικών αντικειμένων χωρίς ονομαστικό παραλήπτη·
            
         
               γ)
            
            
               υπηρεσίες εκτύπωσης και συσκευασίας.
            
         Άρθρο 2
   Η παρούσα απόφαση απευθύνεται στη Δημοκρατία της Πολωνίας.
   
      Βρυξέλλες, 4 Ιουλίου 2016.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 94 της 28.3.2014, σ. 243.
   
      (2)  Επίσημη Εφημερίδα 2013, σημείο 907, όπως τροποποιήθηκε.
   
      (3)  Οδηγία 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών (ΕΕ L 15 της 21.1.1998, σ. 14).
   
      (4)  Οδηγία 2002/39/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την τροποποίηση της οδηγίας 97/67/ΕΚ όσον αφορά το περαιτέρω άνοιγμα των κοινοτικών ταχυδρομικών υπηρεσιών στον ανταγωνισμό (ΕΕ L 176 της 5.7.2002, σ. 21).
   
      (5)  Οδηγία 2008/6/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για την τροποποίηση της οδηγίας 97/67/ΕΚ σχετικά με την πλήρη υλοποίηση της εσωτερικής αγοράς κοινοτικών ταχυδρομικών υπηρεσιών (ΕΕ L 52 της 27.2.2008, σ. 3).
   
      (6)  Επίσημη Εφημερίδα 2012, σημείο 1529.
   
      (7)  Οδηγία 2004/17/EK του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 134 της 30.4.2004 σ. 1).
   
      (8)  Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24 της 29.1.2004 σ. 1).
   
      (9)  Απόφαση 90/16/ΕΟΚ της Επιτροπής, της 20ής Δεκεμβρίου 1989, σχετικά με τη δημιουργία στην Ολλανδία υπηρεσίας ταχείας επίδοσης αλληλογραφίας (ΕΕ L 10 της 12.1.1990, σ. 47) και απόφαση 90/456/ΕΟΚ της Επιτροπής, της 1ης Αυγούστου 1990, σχετικά με την παροχή διεθνών ταχυδρομικών υπηρεσιών ταχείας διεκπεραίωσης στην Ισπανία (ΕΕ L 233 της 28.8.1990, σ. 19).
   
      (10)  Υπόθεση αριθ. COMP/M.2908 Deutsche Post/DHL (II), σκέψη 20 και υπόθεση αριθ. COMP/M.5152- Posten AB/Post Danmark A/S, σκέψεις 64-74, υπόθεση αριθ. COMP/M.6570 — UPS/TNT Express, σκέψη 243, υπόθεση αριθ. COMP 39562 Slovak Post.
   
      (11)  Υπόθεση αριθ. COMP/M.5152 — Posten AB/Post Danmark A/S, σκέψη 74.
   
      (12)  Έκθεση της Urzad Komunikacji Elektronicznej για το 2014, πίνακας 17, σ. 35.
   
      (13)  Raport o stanie rynku pocztowego za rok 2014, σ. 44.
   
      (14)  […] εμπιστευτικές πληροφορίες.
   
      (15)  Υπόθεση COMP/M.5152 — Posten AB/Post Danmark A/S.
   
      (16)  Έκθεση της Urzad Komunikacji Elektronicznej για το 2014, πίνακας 20, σ. 46.
   
      (17)  Εκτελεστική απόφαση 2014/184/ΕΕ της Επιτροπής, της 2ας Απριλίου 2014, σχετικά με την εξαίρεση ορισμένων υπηρεσιών του τομέα των ταχυδρομείων στην Αυστρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 101 της 4.4.2014, σ. 4), αιτιολογική σκέψη 76.
   
      (18)  Σύμφωνα με τις πληροφορίες που υποβλήθηκαν από τον αιτούντα.
   
      (19)  ό.π.